คืบหน้าโครงการสวนสาธารณะลอยฟ้าพระปกเกล้าสกายพาร์ค ชวนคนกรุงตั้งชื่อสะพานชิงเงินรางวัล
คืบหน้าโครงการสวนสาธารณะลอยฟ้าพระปกเกล้าสกายพาร์ค ชวนคนกรุงตั้งชื่อสะพานชิงเงินรางวัล พล.ต.อ.อัศวิน ขวัญเมือง ผู้ว่าราชการกรุงเทพมหานคร เปิดเผยภายหลังลงพื้นที่ติดตามความคืบหน้าการดำเนินโครงการปรับปรุงภูมิทัศน์ทางสัญจรบนโครงสร้างสะพานข้ามแม่น้ำเจ้าพระยาบริเวณช่องกลางสะพานพระปกเกล้า หรือโครงการปรับปรุงสะพานพระปกเกล้าสกายพาร์ค ว่า ขณะนี้มีความคืบหน้าร้อยละ 62 โดยจะเร่งให้เสร็จพร้อมเปิดใช้งานวันที่ 15 พฤษภาคม 2563 ก่อนวันเปิดเทอมหนึ่งวัน เพื่อให้นักเรียนสามารถเดินข้ามไปโรงเรียนได้ สำหรับช่วงเวลาในการเปิดปิดสวนสาธารณะจะต้องปรึกษาหารือก่อนถึงความเหมาะสมจึงจะมีความชัดเจน โดยสะพานแห่งนี้จะเป็นอันดับต้นๆ ของโลก ที่สะพานข้ามแม่น้ำถูกจัดเป็นสวนสาธารณะที่สวยงาม ขณะที่การก่อสร้างเริ่มจากปลายสะพานฝั่งพระนครเหนือสวนสมเด็จพระปกเกล้า เขตพระนคร ถึงปลายสะพานฝั่งธนบุรีเหนือ สวนป่าเฉลิมพระเกียรติ เขตคลองสาน ระยะทางประมาณ 280 เมตร โดยเป็นการปรับปรุงโครงสร้างเดิมของรางรถไฟฟ้าลาวาลินที่ดำเนินการค้างไว้และปัจจุบันไม่ได้มีการใช้ประโยชน์ จึงปรับปรุงเป็นสวนสาธารณะลอยฟ้า พร้อมมุมพักผ่อน ทางเดินและทางจักรยาน เชื่อมต่อการเดินทางระหว่างฝั่งพระนครกับฝั่งธนบุรี พร้อมจุดชมวิว ที่สวยงามกลางแม่น้ำเจ้าพระยา ท่ามกลางความร่มรื่นของต้นไม้บนสะพาน ตลอดจนเป็นการส่งเสริมภูมิทัศน์ย่านกะดีจีน – คลองสานอีกด้วยนอกจากนี้ กรุงเทพมหานครเชิญชวนประชาชนร่วมประกวด ตั้งชื่อสะพานพระปกเกล้าสกายพาร์ค ชิงเงินรางวัล 15,000 บาท ตั้งแต่บัดนี้ถึงวันที่ 31 มกราคม 2563 สอบถามรายละเอียดเพิ่มเติม โทร 02 354 1279-80